Flóðin í Vestur-Evrópu hafa orðið að minnsta kosti 126 að bana í Þýskalandi og Belgíu. Hundraða er enn saknað. Tjón á eignum er gífurlegt.
Fjöldi látinna af völdum flóðanna í Vestur-Evrópu er kominn í 126 manns. Óvíst er um afdrif yfir þúsund manns. Hús eru víða umflotin vatni þótt stytt hafi upp.
Nánast öll hús í þorpinu Schuld í Rheinland-Pfalz eru ónýt. Þar búa sjö hundruð manns. Í héraðinu Ahrweiler er ekkert enn vitað um afdrif þrettán hundruð íbúa. Farsímamöstur hafa brotnað og því er erfitt að afla upplýsinga um það sem gerst hefur. Víðar í sambandsríkinu Nordrhein-Westfalen er ástandið alvarlegt og tjón gífurlegt. Vatnsflaumurinn hefur borið hús með sér og eyðilagt önnur. Bílflök liggja eins og hráviði um götur. Víða er rafmagnslaust og rofnar gaslagnir gera björgunarsveitum erfitt með að athafna sig. Þá hefur drykkjarvatn spillst. Sums staðar er fólki ráðlagt að nota vatnið ekki til eldunar. Yfirvöld búast ekki við að hægt verði að leggja mat á heildartjón í hamförunum fyrr en að nokkrum vikum liðnum.
Sömu sögu er að segja í nokkrum héruðum Belgíu. Vatnsyfirborð árinnar Maas heldur áfram að hækka. Í gær var send út viðvörun til íbúa í byggðum við ána um að það ætti eftir að rísa um einn og hálfan metra til viðbótar við það sem þá var orðið.
Frank-Walter Steinmeier, forseti Þýskalands, hvatti í dag til þess að baráttan gegn hlýnun jarðar yrði hert. Það væri besta leiðin til að berjast gegn öfgum í veðurfari eins og íbúar landanna í Vestur-Evrópu hefðu upplifað síðustu daga.
Íbúar í Hollandi, Lúxemborg og Sviss hafa einnig fengið að kenna á hamförunum. Ekki hafa þó borist fregnir af manntjóni. Í Maastricht í Hollandi urðu nokkur þúsund manns að flýja að heiman í gærkvöld vegna flóða í Maas.
Flóðin í Vestur-Evrópu hafa orðið að minnsta kosti 126 að bana í Þýskalandi og Belgíu. Hundraða er enn saknað. Tjón á eignum er gífurlegt.